Карл фон Лине

**Карл фон Лине** (лат. *Carolus Linnaeus*, швед. Carl von Linné; Росхулт, 23. мај 1707 — Хамарби, 10. януар 1778) бул шведски науковец и академик, оцец Таксономиї  и єден зоз сновательох сучасней еколоґиї.. Снователь є систематики, биолоґийней дисциплини. Запровадзел биномну номенклатуру по хторей ше назва каждого живого єства состої зоз двох назвох — зоз назви роду и опису файти, а шицки файти хтори вон дефиновал, попри тей назви, маю и скраценє L. хторе означує або подрозумює того науковца. Тот шведски природняк и науковец наволал чловека *Homosapiens*  и класификовал го до ряду Primates. Линеова гиєрархийна система, односно класификованє живих єствох по таксонох (катеґорийох) ше хаснує и нєшка, а то ранґованє по таксономних катеґорийох од висших ґу нїзшим (домен — царство — тип — класа — ряд — фамелия — род — файта) и обратно.

## Биоґрафия

Карл фон Лине народзени у Смоланду, покраїни Шведскей. Його оцец бул успишни заградкар и лутерантски священїк, та ше наздавал же по його крочайох руши и Карл. Лине нє указал интересованє за студиї священства, а родичи ше заш лєм нє розчаровали кед одлучел студирац медицину. На студийох медицини на Универзитету у Упсали робел и тото цо найволєл — зазберовал и виучовал рошлїни, а теди така пракса у обласци ботанїки була состойна часц програми медицинских студийох, прето же кажди лїкар мушел буц способни пририхтац лїки зоз лїковитих рошлїнох. 

Лине 1735. року одпутовал до Голандиї и за кратки час здобул медицинску диплому на Универзитету у Гардервайку, а потим ше уписал и на додатни студиї на Универзитету у Лайдену (Голандия). Теди обявює перше виданє класификациї живих єствох *Система природи* (лат. *Systema Naturæ*). У тим периодзе стрета и дописує ше зоз признатима европскима ботанїчарами. До Шведскей ше врацел 1738. року, преподавал медицину у Стокхолму, а 1741. року у Упсали достал титулу професора.

Штерацетих рокох XVIII вику, у даскелїх експедицийох, Лине обиходзел цалу Шведску и пренаходзел, записовал и класификовал животинї, рошлїни и минерали.

У медзичаше Карл фон Лине робел як лїкар у Министерстве воєней морнарици, бул предсидатель Кральовскей шведскей науковей академиї, у Упсали обновел ботанїчну заграду, а 1750. року постава ректор Универзитета у Упсали.

Найвекше доприношенє у чаше преподаваня на Универзитету бул час препровадзени зоз студентами од хторих велї — вецей як дзеветнац, одпутовали до рижних часцох жеми зберац и записовац нєпознати ботанїчни прикладнїки, а Лине их наволал апостоли. Медзи тима студентами бул и Даниєл Соландер хтори познєйше бул на першим путованю коло швета капитана Джеймса Кука, так же до Европи принєсол перши прикладнїки рошлїнох з Австралиї и Южного Пацифику.

Кажди науковец меновал живи єства по своїм находзеню, алє ше така пракса пременєла одкеди видата кнїжка *Система природи*. Велї биолоґове єдней файти дали розлични описни мена або латински назви, так же науковцом була робота очежана прето же нє були сиґурни о хторим живим єстве ше розправя. Кед ше до Европи принєсло вельке число рошлїнских и животиньских прикладнїкох з Азиї, Африки и Америки, створела ше потреба же би менованє живих єствох було єдинствене, утвердзене по даяким правилнїку. Лине поєдноставел менованє зоз менованьом роду зоз єдним латинским меном, а файту зоз додаваньом прикмети ґу роду. Така система менованя файтох постала стандардна. Найстарши назви рошлїнох, хтори ше и нєшка хаснує, обявени у кнїжки *Рошлїнски файти* (лат. *Species Plantarum*)  зоз 1753. року, а найстарши назви животиньох ше находза у дзешатим виданю *Система природи* (лат. *Systema Naturæ*) зоз 1758. року.

## Главни публикациї Карла Линеа

*Systema Naturae (Система природи)* друкована у Голандиї, 1753. року на дванац бокох. У хвильки кед було друковане дзешате виданє, 1758. року, у публикациї були облапени 4 400 животинї и 7 700 рошлїни.

:★ *Bibliotheca Botanica* (1735);

:★ *Fundamenta Botanica* (1736);

:★ *Genera Plantarum* (1737);

:★ *Critica Botanica* (1737)

:★ *Classes Plantarumu* (1738)

:★ *Hortus Cliffortianus* (1738)

:★ *Philosophia Botanica* (1751)

:★ *Species Plantarum* (1753)

:★ *Hundrastyp* (1753)

У периодзе пред шмерцу, бул найпризнатши науковец у Европи.

## Вонкашнї вязи

*   Karl fon Line-Srednje škole -Edukacija, srednjeskole.edukacija.rs

*   OTAC MODERNE BIOLOGIJE - KARL FON LINE. covekjevidikbezkraja.wordpress.com

## Референци

Катеґория:Науковци
Катеґория:Академики